A Magyar Tudományos Akadémia Könyvtár és Információs Központ, az
MKE Tudományos és Szakkönyvtári Szekcióval közösen
Mitől korszerű egy szakkönyvtár? / A modern szakkönyvtár régen és napjainkban
címmel tudományos konferenciát rendez 2022. október 13-án (csütörtök)

1960-tól 1996-ig volt könyvtárunk főigazgatója Rózsa György (1922–2005). Emlékére, 100. születésnapján azért rendezünk a fenti címmel symposiumot, hogy emlékezzünk az ő könyvtár-modernizációs tevékenységére, és hogy közösen gondolkodjunk napjaink korszerűség igényén.
A kulturális és tudományos hagyomány feltárására, közvetítésére, gyarapítására és megőrzésére létrejött intézmény, a könyvtár, a történelem minden korszakában más kihívásoknak nézett elébe azért, hogy a hagyományos és az új világ értékrendjének megfelelhessen.
Ha mai gondjaink megoldásában nem a teljes múltunkban keresünk választ, nem tudunk európaiak maradni. Mit jelent ez a könyvtár, mint intézmény számára?
Az egynapos, nyolc előadást felvonultató találkozó megállapításait korábbi főigazgatójának ajánlva jelenteti meg az MTA KIK.
A konferenciára 20 perces előadások tervével lehet jelentkezni úgy, hogy az előadni szándékozó kolléga kétoldalas összefoglalót küld a következő címre:
MTA Könyvtár és Információs Központ
Rózsa 100
titkarsag@konyvtar.mta.hu

[bookmark: _GoBack]A jelentkezéseknek 2022. Húsvét hétfőig (2022. április 18.) kell beérkezniük. Az előadás-javaslatokat a konferencia szervezőbizottsága tekinti át, és választ nyolcat, amelyeket meghallgatunk. Ugyancsak döntés születik arról is, mely témákat kérjük a megjelentetendő kötet számára kidolgozni a nem elhangzó előadások mellett. A hozzászólások alapján esetlegesen változtatott szövegek leadási határideje 2022. október 31.

